รัฐบาลไทย-ข่าวทำเนียบรัฐบาล-มหาดไทย เผยยอดจำหน่าย OTOP Midyear 2023 ห้วง 7 วัน สร้างรายได้ผู้ประกอบการกว่า 319 ล้านบาท ผู้เที่ยวชมงาน 1.1 แสนคน พร้อมเชิญชวนประชาชนอุดหนุนสินค้าภูมิปัญญาไทย
วันอาทิตย์ที่ 1 ตุลาคม 2566
01/10/2566
มหาดไทย เผยยอดจําหน่าย OTOP Midyear 2023 ห้วง 7 วัน สร้างรายได้ผู้ประกอบการกว่า 319 ล้านบาท ผู้เที่ยวชมงาน 1.1 แสนคน พร้อมเชิญชวนประชาชนอุดหนุนสินค้าภูมิปัญญาไทย
มหาดไทยเผยยอดจําหน่าย OTOP Midyear 2023 ห้วง 7 วัน สร้างรายได้ผู้ประกอบการกว่า 319 ล้านบาท ผู้เที่ยวชมงาน 1.1 แสนคน พร้อมเชิญชวนอุดหนุนสินค้าภูมิปัญญาไทย ได้จนถึงวันที่ 1ต.ค. 2566 เวลา 10.00 - 21.00 น. ณชาเลนเจอร์ฮอลล์2-3อิมแพ็ค เมืองทองธานี
เมื่อวันที่ 30 ก.ย. 66 นายสุทธิพงษ์ จุลเจริญ ปลัดกระทรวงมหาดไทย เปิดเผยว่า ตามที่กระทรวงมหาดไทยโดยกรมการพัฒนาชุมชนได้จัดงาน OTOP Midyear 2023 ระหว่างวันที่ 23 กันยายน ถึงวันที่ 1 ตุลาคม 2566 ณ อาคารชาเลนเจอร์ 2 - 3 ศูนย์แสดงสินค้าและการประชุมอิมแพ็ค เมืองทองธานี
"ภาพรวมของการจัดงานตั้งแต่เปิดจําหน่ายจนถึงเมื่อวันที่ 29 กันยายน 2566 รวม 7 วัน มีผู้เข้าเยี่ยมชมและเลือกซื้อสินค้าภายในงานแล้วกว่า 111,286 คน มียอดจําหน่ายกว่า 319,006,768 บาท โดยผลิตภัณฑ์ที่ได้รับความนิยมเลือกซื้อ 5 อันดับแรก คือ 1) กลุ่มผ้าและเครื่องแต่งกาย มียอดจําหน่าย 100,399,210 บาท 2) โซนศิลปิน OTOP มียอดจําหน่าย 44,791,745 บาท 3) OTOP ชวนชิม ผักและผลไม้ มียอดจําหน่าย 31,230,309 บาท 4) ของใช้ ของตกแต่ง 29,890,422 บาท และ 5) โซน OTOP ขึ้นเครื่อง 27,860,490 บาท" นายสุทธิพงษ์ฯ กล่าว
นายสุทธิพงษ์ จุลเจริญ ปลัดกระทรวงมหาดไทย ได้กล่าวอีกว่า การจัดงานในครั้งนี้นับว่าเป็นโอกาสดีที่จะได้แสดงให้เห็นถึงความก้าวหน้าในการพัฒนาผลิตภัณฑ์ OTOP สินค้าไทย ซึ่งเป็นความภาคภูมิใจของคนไทยที่แสดงผลงานจากภูมิปัญญาไทยที่มีคุณภาพระดับสากล และสิ่งที่น่าตื้นตันของพี่น้องผู้ประกอบการ OTOP คือตลอด 7 วันที่ผ่านมา ได้รับเกียรติจากผู้นําประเทศ คือ นายเศรษฐา ทวีสิน นายกรัฐมนตรี แพทย์หญิงพักตร์พิไล ทวีสิน ภริยานายกรัฐมนตรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงมหาดไทย และรัฐมนตรีช่วยว่าการกระทรวงมหาดไทยทั้ง 3 ท่าน คือ นายชาดา ไทยเศรษฐ์ นายทรงศักดิ์ ทองศรี นายเกรียง กัลป์ตินันท์ ตลอดจนคณะรัฐมนตรี ผู้นําหน่วยงานทุกภาคส่วน เดินทางมาให้กําลังใจ มาร่วมอุดหนุนสินค้าของผู้ประกอบการ และเมื่อวานนี้ คุณแพทองธาร ชินวัตร รองประธานคณะกรรมการยุทธศาสตร์ซอฟต์พาวเวอร์แห่งชาติ พร้อมด้วยคณะรัฐมนตรี และคณะสมาชิกสภาผู้แทนราษฎร ได้เดินทางมาร่วมให้กําลังใจ ร่วมจับจ่ายใช้สอย และให้คําแนะนํา รวมถึงแนวทางในการพัฒนาผลิตภัณฑ์ OTOP ที่เป็นหนึ่งใน Soft Power เพื่อผลักดันให้ตลาดต่างประเทศได้เห็นถึงสินค้าคุณภาพของชุมชนเพิ่มมากขึ้น ซึ่งกระทรวงมหาดไทยต้องขอขอบคุณทุกท่านมา ณ โอกาสนี้
"สําหรับในช่วง 2 วันสุดท้ายของ OTOP Midyear 2023 ผู้จัดงานได้จัดกิจกรรมส่งเสริมการขายไว้มากมาย ทั้งโปรโมชั่น ลด แลก แจก แถม และลุ้นรับของรางวัลภายในงาน โดยกระทรวงมหาดไทยคาดหวังว่าการจัดงาน OTOP Midyear 2023 ในครั้งนี้ จะเป็นการกระตุ้นเศรษฐกิจฐานราก เพิ่มช่องทางการตลาดให้กับผลิตภัณฑ์ OTOP และช่วยสร้างงาน สร้างอาชีพ และกระจายรายได้ให้กับผู้ผลิต ผู้ประกอบการ OTOP ตลอดจนสมาชิกกลุ่มต่าง ๆ เพื่อเป็นการกระตุ้นเศรษฐกิจในภาพรวมของประเทศ และที่สําคัญคือเม็ดเงินที่ได้จากการจําหน่ายผลิตภัณฑ์ฯ จะได้กระจายลงไปสู่ชุมชน สร้างการหมุนเวียนและกระจายรายได้ไปสู่พี่น้องประชาชน OTOP ทั่วประเทศ" นายสุทธิพงษ์ฯ กล่าวเพิ่มเติม
นายสุทธิพงษ์ จุลเจริญ ปลัดกระทรวงมหาดไทย กล่าวในช่วงท้ายว่า ขอเชิญชวนพี่น้องประชาชนทุกท่านร่วมสนับสนุนสินค้าจากผู้ผลิตผู้ประกอบการOTOPในงานOTOP Midyear 2023พร้อมพบกับความหลากหลายของสินค้าที่คัดสรรจากทั่วทุกภูมิภาคของไทยมาให้ชม ชิมช้อปกันอย่างจุใจโดยงานจะจัดขึ้นถึงวันอาทิตย์ที่ 1ตุลาคม 2566 เวลา 10.00 - 21.00 น.ณชาเลนเจอร์ฮอลล์2 - 3ศูนย์แสดงสินค้าและการประชุมอิมแพ็คเมืองทองธานีจังหวัดนนทบุรีเพื่อร่วมเป็นส่วนหนึ่งในการช่วยสนับสนุนในการสร้างโอกาสสร้างอาชีพและสร้างรายได้ให้พี่น้องผู้ผลิตผู้ประกอบการไปด้วยกัน